Nariadenie (ES) č. 2423/2001 Európskej centrálnej banky
z 22. novembra 2001,
ktoré sa týka konsolidovanej súvahy sektora peňažných finančných ústavov
(ECB/2001/13)
RIADIACA RADA EURÓPSKEJ CENTRÁLNEJ BANKY:
so zreteľom na nariadenie Rady (ES) č. 2533/98 z 23. novembra 1998 o zbere štatistických informácií Európskou centrálnou bankou [1] a najmä na jeho články 5 ods. 1 a 6 ods. 4,
so zreteľom na nariadenie Rady (ES) č. 2531/98 z 23. novembra 1998, ktoré sa týka uplatňovania minimálnych rezerv Európskou centrálnou bankou [2], najmä na jeho článok 6 ods. 4,
keďže:
(1) Nariadenie (ES) č. 2819/98 Európskej centrálnej banky z 1. decembra 1998, ktoré sa týka konsolidovanej súvahy sektora peňažných finančných ústavov (ECB/1998/16) [3] už bolo zmenené a doplnené nariadením (ES) č. 1921/2000 (ECB/2000/8) [4], a keďže sa teraz prijímajú podstatné zmeny vo vzťahu k uvedenému nariadeniu, je žiadúce, aby sa v tomto novom nariadení príslušné ustanovenia zjednotili do jediného textu.
(2) Európsky systém centrálnych bánk (ESCB), aby mohol plniť svoje úlohy, vyžaduje tvorbu konsolidovanej súvahy sektora peňažných finančných ústavov (PFÚ). Jej základným účelom je poskytnúť Európskej centrálnej banke (ECB) komplexný štatistický obraz o menovom vývoji v účastníckych členských štátoch, ktoré sa považujú za jedno ekonomické teritórium. Do tejto štatistiky patria agregované finančné aktíva a pasíva vyjadrené z hľadiska stavov, veľmi kvalitné údaje o tokoch úverov, ako aj kvalitnejšie údaje spojené s držbou cenných papierov.
(3) ECB podľa ustanovení Zmluvy o založení Európskeho spoločenstva (ďalej len "zmluva") a podľa podmienok ustanovených v štatúte Európskeho systému centrálnych bánk a Európskej centrálnej banky (ďalej "štatút") vypracúva nariadenia v rozsahu potrebnom z hľadiska implementácie úloh ESCB definovaných v štatúte a v niektorých prípadoch ustanovených v ustanoveniach prijatých Radou, ktoré sa uvádzajú v článku 107 ods. 6 zmluvy.
(4) Článok 5.1 štatútu vyžaduje, aby ECB s pomocou národných centrálnych bánk (NCB) získavala buď od príslušných vnútroštátnych orgánov, alebo priamo od ekonomických agentov štatistické informácie potrebné na realizáciu úloh ESCB. Článok 5.2 štatútu ustanovuje, že NCB majú v čo najväčšej miere realizovať úlohy uvedené v článku 5.1.
(5) Môže byť nevyhnutné (a môže to znižovať záťaž spojenú so spravodajstvom), aby NCB získavali od aktuálnej spravodajskej skupiny štatistické informácie potrebné na plnenie štatistických požiadaviek ECB ako súčasť širšieho štatistického spravodajského rámca, ktorý NCB ustanoví v rámci vlastnej právomoci v súlade s právnymi predpismi Spoločenstva, s vnútroštátnymi právnymi predpismi, alebo v súlade so zaužívanou praxou, a ktorý slúži na ďalšie štatistické účely, ak to neohrozí plnenie štatistických požiadaviek ECB. Na podporu transparentnosti je v niektorých prípadoch vhodné informovať spravodajských agentov, že údaje sa zbierajú na plnenie iných štatistických účelov. ECB môže v osobitných prípadoch na plnenie svojich požiadaviek využívať tieto štatistické informácie.
(6) Článok 3 nariadenia (ES) č. 2533/98 vyžaduje, aby ECB špecifikovala aktuálnu spravodajskú skupinu v rámci obmedzení referenčnej spravodajskej skupiny, a oprávňuje ju úplne alebo čiastočne vylúčiť určité triedy spravodajských agentov zo svojich požiadaviek štatistického spravodajstva. Článok 6 ods. 4 ustanovuje, že ECB môže prijímať nariadenia stanovujúce podmienky, za ktorých sa môže uplatňovať právo preverovať štatistické informácie alebo vykonávať povinný zber týchto informácií.
(7) Článok 5 nariadenia (ES) č. 2531/98 oprávňuje ECB prijímať nariadenia alebo rozhodnutia na oslobodenie ústavov od plnenia povinných minimálnych rezerv (PMR), špecifikovať formy vynímania alebo odpočítavania záväzkov dlhovaných inému ústavu od bázy rezerv a ustanoviť rozdielne povinné minimálne rezervy pre konkrétne kategórie pasív. ECB má podľa článku 6 právo zbierať od ústavov informácie potrebné na uplatňovanie minimálnych rezerv a právo preverovať presnosť a kvalitu informácií, ktoré ústavy poskytujú, na účel dôkazu, že sa dodržiavajú povinné minimálne rezervy. Na zníženie celkovej záťaže vyplývajúcej zo spravodajstva je žiadúce, aby sa štatistické informácie založené na mesačnej súvahe používali takisto aj na pravidelný výpočet bázy rezerv úverových ústavov, na ktoré sa vzťahuje systém minimálnych rezerv ESCB.
(8) Článok 4 nariadenia (ES) č. 2533/98 ustanovuje, že členské štáty majú vykonať potrebné opatrenia v oblasti štatistiky a v plnej miere majú spolupracovať s ESCB, aby sa zabezpečilo plnenie povinností vyplývajúcich z článku 5 štatútu.
(9) Hoci sa uznáva, že nariadenia prijaté ECB podľa článku 34.1 štatútu neudeľujú žiadne práva, ani neukladajú žiadne povinnosti neúčastníckym členským štátom, článok 5 štatútu platí pre účastnícke, ako aj neúčastnícke členské štáty. Nariadenie (ES) č. 2533/98 pripomína, že článok 5 štatútu, spolu s článkom 5 zmluvy, znamená povinnosť vypracovať a vykonávať na vnútroštátnej úrovni všetky opatrenia, ktoré neúčastnícke členské štáty považujú za primerané na výkon zberu štatistických informácií potrebných na plnenie požiadaviek štatistického spravodajstva ECB a na včasnú prípravu v oblasti štatistiky, aby sa mohli stať účastníckymi členskými štátmi.
(10) S cieľom uľahčiť riadenie likvidity ECB a úverových ústavov majú byť povinné minimálne rezervy potvrdené najneskôr k prvému dňu obdobia ich udržiavania; výnimočne môže pre úverové ústavy vzniknúť potreba, aby oznamovali zmeny bázy rezerv alebo povinných minimálnych rezerv, ktoré boli potvrdené; postupy potvrdzovania alebo odsúhlasovania povinných minimálnych rezerv sa nedotýkajú povinnosti spravodajských agentov vždy oznamovať správne štatistické informácie a opravovať nesprávne štatistické informácie, ktoré prípadne už vykázali.
(11) Je potrebné určiť konkrétne postupy na spájanie a delenie úverových ústavov na objasnenie povinností týchto ústavov vo vzťahu k povinným minimálnym rezervám; definície fúzií a delení ustanovené v tomto nariadení sa zakladajú na definíciách, ktoré už jestvujú v sekundárnej legislatíve Spoločenstva, týkajúcej sa verejných akciových spoločností. Tieto definície boli upravené na účely tohto nariadenia; tieto postupy nemajú nepriaznivý vplyv na možnosť držať povinné minimálne rezervy prostredníctvom sprostredkovateľa.
(12) Menová štatistika ECB je odvodená zo súvahovej štatistiky PFÚ zbieranej v súlade s nariadením (ES) č. 2819/98 (ECB/1998/16), ktorá bola vypracovaná počas druhej etapy Hospodárskej a menovej únie, preto sa považovala len za minimálny súbor údajov vyžadovaných na účely menovej politiky. Uvedené nariadenie sa okrem toho vzťahovalo len na zber stavových údajov súvahy, nie na vykazovanie údajov o oceňovacích rozdieloch vyžadovaných na zostavovanie štatistiky tokov za protipoložky agregátu M3 peňazí v širšom zmysle slova, z ktorého sa odvodzujú miery rastu. Berúc do úvahy obmedzenia týchto súborov údajov bolo potrebné zdokonaliť súvahovú štatistiku PFÚ.
(13) Je nevyhnutné rozšíriť povinné mesačné výkazy, aby obsahovali mesačný rozpis depozitných pasív podľa podsektorov, ako aj podľa splatnosti/mien a úverov podľa podsektorov/splatnosti a účelu, keďže tieto rozpisy sa považujú za podstatné na účely menovej politiky. To zahŕňa integráciu údajov, ktoré sa predtým zbierali len štvrťročne.
(14) Je nevyhnutné včas odvodzovať štatistiku stavov a tokov za menové agregáty a protipoložky. Štatistika tokov sa odvodzuje z konsolidovanej súvahy zostavenej z hľadiska stavov s použitím dodatočných štatistických informácií týkajúcich sa kurzových zmien, iných zmien hodnoty cenných papierov, odpísania/zníženia hodnoty úverov a iných zmien, napríklad reklasifikácií.
(15) Je nevyhnutné zabezpečiť dostupnosť náležite harmonizovaných a kvalitných údajov o odpísaní/znížení hodnoty úverov tým, že sa táto požiadavka stanoví pre štatistických spravodajských agentov. Je tiež potrebné zbierať údaje o oceňovacích rozdieloch cenných papierov.
(16) Osobitná súvahová kategória "cenné papiere peňažného trhu" sa odstraňuje a spája sa s údajovou kategóriou "emitované dlžobné cenné papiere" na strane pasív. Nástroje patriace do tejto kategórie sa zachytávajú v "emitovaných dlžobných cenných papieroch" a rozdeľujú sa podľa svojej pôvodnej splatnosti. Zodpovedajúce prerozdelenie sa vykonalo tiež na strane aktív súvahy PFÚ.
(17) Definícia depozitov má brať do úvahy zostatky reprezentované vopred zaplatenými sumami v súvislosti s elektronickými peniazmi,
PRIJALA TOTO NARIADENIE:
Článok 1
Definície
Termíny "spravodajskí agenti", "účastnícky členský štát", "rezident" a "rezidentský" majú na účel tohto nariadenia rovnaký význam, ako sa definuje v článku 1 nariadenia (ES) č. 2533/98.
Článok 2
Aktuálna spravodajská skupina
1. Aktuálnu spravodajskú skupinu tvoria PFÚ, ktoré sú rezidentmi teritória účastníckych členských štátov. PFÚ na štatistické účely zahŕňajú rezidentské úverové ústavy definované v právnych predpisoch Spoločenstva a všetky ostatné rezidentské finančné ústavy, ktoré sa zaoberajú prijímaním depozitov alebo blízkych náhrad depozitov od subjektov iných ako PFÚ a na svoj vlastný účet (prinajmenšom z ekonomického hľadiska) poskytovaním úverov, respektíve investovaním do cenných papierov.
2. Národné centrálne banky môžu v každom účastníckom členskom štáte poskytnúť výnimku pre malé PFÚ, pokiaľ tieto PFÚ, ktoré vstupujú do mesačnej konsolidovanej súvahy, tvoria najmenej 95 % z celkovej súvahy PFÚ z hľadiska stavov. NCB musia vo vhodnom čase kontrolovať plnenie tejto podmienky, aby v prípade potreby poskytli alebo zrušili výnimku s platnosťou od začiatku každého roka.
Článok 3
Zoznam PFÚ na štatistické účely
1. ECB v súlade s princípmi klasifikácie ustanovenými v časti 1(I) prílohy I vypracuje a bude udržiavať zoznam PFÚ na štatistické účely, berúc do úvahy požiadavky, ktoré sa týkajú početnosti a včasnosti, ktoré vyplývajú z jeho používania v spojitosti so systémom minimálnych rezerv ESCB. Kompetencia na vypracovanie a udržiavanie tohto zoznamu PFÚ na štatistické účely prináleží riadiacej rade ECB.
2. Národné centrálne banky a ECB sprístupnia príslušným ústavom zoznam PFÚ na štatistické účely a jeho aktualizácie vhodným spôsobom, vrátane elektronických prostriedkov, cez internet, alebo na požiadanie príslušných spravodajských agentov v papierovej forme.
3. Zoznam PFÚ na štatistické účely je len informačný. Ak však posledná dostupná verzia zoznamu podľa odseku 2 nie je správna, ECB neuloží sankcie subjektu, ktorý nesplnil správne svoje spravodajské požiadavky, ak sa v dobrej viere opieral o nesprávny zoznam.
Článok 4
Povinné štatistické vykazovanie
1. Aktuálna spravodajská skupina vykazuje na účel pravidelnej tvorby konsolidovanej súvahy sektora PFÚ z hľadiska stavov a tokov mesačné štatistické informácie, ktoré sa týkajú jej súvahy ku koncu mesiaca a mesačné tokové zmeny spojené s odpísaním/znížením hodnoty úverov a oceňovacími rozdielmi týkajúcimi sa držaných cenných papierov počas spravodajského obdobia národnej centrálnej banke členského štátu, v ktorom je PFÚ rezidentom. Ďalšie podrobnejšie údaje o určitých položkách súvahy sa majú vykazovať štvrťročne z hľadiska stavov.
2. Požadované štatistické informácie sa uvádzajú v prílohe I tohto nariadenia.
3. Požadované štatistické informácie sa vykazujú v súlade s minimálnymi normami pre prenos, presnosť, pojmový súlad a revízie, ktoré sa uvádzajú v prílohe IV tohto nariadenia.
4. NCB definujú a implementujú režim vykazovania, ktorý má dodržiavať aktuálna spravodajská skupina v súlade s národnou charakteristikou. NCB zabezpečia, aby tento režim vykazovania zabezpečoval požadované štatistické informácie a umožňoval presnú kontrolu dodržiavania minimálnych noriem pre prenos, presnosť, pojmový súlad a revízie, ktoré sa uvádzajú v článku 4 ods. 3
5. Výnimky uvádzané v článku 2 ods. 2 majú nasledujúci účinok oslabenia požiadaviek štatistického spravodajstva PFÚ:
- pre úverové ústavy, na ktoré sa vzťahujú tieto výnimky, platia nižšie požiadavky spravodajstva, ktoré sa uvádzajú v prílohe II tohto nariadenia,
- pre tie malé PFÚ, ktoré nie sú úverovými ústavmi, platia nižšie požiadavky spravodajstva, ktoré sa uvádzajú v prílohe III tohto nariadenia.
Malé PFÚ sa môžu rozhodnúť nevyužiť výnimky a namiesto toho plniť úplné požiadavky spravodajstva.
6. NCB môžu bez dotknutia výnimky ustanovenej v článku 2 ods. 2 poskytnúť investičným fondom peňažného trhu (IFPT) výnimku týkajúcu sa oznamovania oceňovacích rozdielov oslobodením IFPT od požiadavky vykazovať oceňovacie rozdiely.
7. NCB môžu poskytnúť výnimku týkajúcu sa početnosti a včasnosti vykazovania oceňovacích rozdielov cenných papierov a vyžadovať tieto údaje štvrťročne a s rovnakou včasnosťou ako v prípade stavových údajov vykazovaných štvrťročne, ak sú splnené tieto požiadavky:
- spravodajskí agenti poskytnú NCB príslušné informácie o postupoch oceňovania vrátane kvantitatívnych údajov o percentuálnej výške nimi držaných nástrojov, na ktoré sa vzťahujú odlišné metódy oceňovania,
- ak sú oceňovacie rozdiely významné, NCB sú oprávnené požiadať spravodajských agentov, aby poskytli dodatočné informácie, ktoré sa týkajú mesiaca, v ktorom nastala táto zmena.
8. V prípade fúzie, rozdelenia alebo inej reorganizácie, ktorá by mohla mať negatívny vplyv na plnenie štatistických povinností, príslušný spravodajský agent informuje NCB, keď sa stane verejne známy úmysel realizovať takúto transakciu a v dostatočnom čase pred nadobudnutím platnosti fúzie, rozdelenia alebo reorganizácie, o postupoch, ktoré sa plánujú na splnenie požiadaviek štatistického spravodajstva ustanovených v tomto nariadení.
Článok 5
Používanie vykazovaných štatistických informácií na účely nariadenia (ES) č. 2818/98 (ECB/1998/15)
1. Každý úverový ústav používa štatistické informácie vykazované úverovými ústavmi podľa tohto nariadenia na výpočet svojej bázy rezerv podľa nariadenia (ES) č. 2818/98 z 1. decembra 1998 o uplatňovaní minimálnych rezerv (ECB 1998/15) [5], v znení nariadenia (ES) č. 1921/2000 (ECB/2000/8). Každý úverový ústav používa tieto informácie najmä na preverovanie dodržiavania svojich povinných minimálnych rezerv počas obdobia dodržiavania PMR.
2. Úverové ústavy povinné tvoriť PMR môžu bez toho, aby boli dotknuté povinnosti uložené spravodajským agentom v článku 4 a v prílohe IV tohto nariadenia vykazovať revidovanú bázu rezerv a PMR v súlade s postupmi uvádzanými v článku 5 nariadenia (ES) č. 2818/98 (ECB/1998/15).
3. V prílohe II tohto nariadenia sa ustanovujú osobitné a prechodné ustanovenia na účely uplatňovania systému minimálnych rezerv. Osobitné ustanovenia tejto prílohy majú prednosť pred ustanoveniami nariadenia (ES) č. 2818/98 (ECB/1998/15).
Článok 6
Preverovanie a povinný zber
Právo preverovať alebo povinne zbierať informácie, ktoré spravodajskí agenti poskytujú v súlade s požiadavkami štatistického spravodajstva ustanovenými v tomto nariadení, uplatňujú NCB, bez toho, aby bolo dotknuté právo ECB uplatniť tieto práva svojpomocne. Toto právo sa uplatní najmä vtedy, ak ústav zaradený do aktuálnej spravodajskej skupiny nespĺňa minimálne normy pre prenos, presnosť, pojmový súlad a revízie, ktoré sa ustanovujú v prílohe IV tohto nariadenia.
Článok 7
Prechodné ustanovenia
Prechodné ustanovenia, ktoré sa týkajú uplatňovania častí tohto nariadenia, sa ustanovujú v prílohe V tohto nariadenia.
Článok 8
Zrušené predpisy
1. Týmto sa ruší nariadenie (ES) č. 2819/98 (ECB/1998/16).
2. Odkazy na zrušené nariadenie sa interpretujú ako odkazy na toto nariadenie.
Článok 9
Záverečné ustanovenia
Toto nariadenie nadobúda účinnosť 1. januára 2002.
Vo Frankfurte nad Mohanom 22. novembra 2001